**Potpredsjednik Vlade Duško Marković**: Prije nego što odgovorim na konkretno pitanje, želim da kažem da je ovo bila izvanredna prilika da sa uvaženom koleginicom razgovaram o onome što je dosadašnja podrška Saveznog ministarstva pravde i uopšte Vlade Njemačke Crnoj Gori na njenim naporima da osvoji standard i zavrijedi članstvo u Evropskoj uniji. To je takođe i bila dobra prilika da govorimo o projektima koji slijede u pravcu jačanja naših pravosudnih i ukupnih kapaciteta, koji treba da unaprijede vladavinu prava u Crnoj Gori. Naravno, razgovarali smo i o tim najaktuelnijim izazovima, to su: ustavne promjene u dijelu pravosuđa i rad na akcionim planovima, kao osnovnoj pretpostavci za otvaranje pregovora u poglavljima 23 i 24. Naravno, informisao sam uvaženu koleginicu da smo u završnoj fazi izrade akcionih planova, da imamo namjeru da ti akcioni planovi budu pouzdani i kredibilni, kao dobra osnova za ispunjavanje kriterijuma i prihvatanje standarda, ali smo se takođe složili da je to samo jedna od pretpostavki. Mi u ovom periodu moramo ostvariti ili pokazati sposobnost da imamo rezultate u oblasti borbe protiv kriminala i korupcije. Savezna Republika Njemačka je naš pouzdan partner na tom putu, i danas sam dobio čvrsta uvjeravanja da ćemo nastaviti saradnju i da ona neće biti samo politička, nego da će ona biti i ekspertska i finansijska, sve sa ciljem da Crna Gora ostvari ovaj svoj važan nacionalni prioritiet.

(Pitanje se ne čuje)

**Potpredsjednik Marković**: I danas sam čuo i znam, da je ovo dug i težak proces. Nažalost, u Crnoj Gori politička i druga javnost očekuje da stvari rješavamo na samom početku i da imamo rezultat u prvom danu početka procesa, a proces će biti dug. Važno je da prihvatimo obaveze, važno je da smo svjesni naših slabosti i važno je da smo sposobni da se sa tim slabostima suočimo. Znači, moje obećanje ili moja poruka u današnjem razgovoru je bila da je Crna Gora čvrsto opredijeljena da usvoji evropske standarde, da bi usvojila evropske vrijednosti. Vidjećemo kada će to biti, da li će to biti za pet godina, sedam godina, ali u svakom slučaju Crna Gora neće ići korak nazad, nego će stalno ići naprijed.